2020. gada 21. janvārī Noteikumi Nr. 40

Rīgā (prot. Nr. 3 17. §)

**Kontrolšāvienu izdarīšanas kārtība un valsts nodevas apmērs un maksāšanas kārtība**

Izdoti saskaņā ar

[Ieroču aprites likuma](https://likumi.lv/ta/id/)

88. panta otro un piekto daļu

1. Noteikumi nosaka:

1.1. kontrolšāvienu izdarīšanas kārtību;

1.2. valsts nodevas apmēru un maksāšanas kārtību, kā arī atbrīvojumus no valsts nodevas maksāšanas.

2. Ieroču aprites likuma 88. panta otrajā daļā minētās personas, iesniedzot Valsts policijā vītņstobra šaujamieroci (arī tā maināmo stobru un aizslēga komplektu) un tam paredzēto munīciju (trīs patronas) kontrolšāvienu izdarīšanai:

2.1. uzrāda personu apliecinošu dokumentu;

2.2. uzrāda attiecīgo ieroča atļauju (izņemot valsts un pašvaldību iestādes, kurām tiesības iegādāties, glabāt un savā darbībā izmantot ieročus piešķirtas saskaņā ar likumu);

2.3. iesniedz iesniegumu kontrolšāvienu izdarīšanai ar vītņstobra šaujamieroci. Iesniegumā norāda:

2.3.1. vītņstobra šaujamieroča iesniegšanas vietu un datumu;

2.3.2. informāciju par iesniedzēju;

2.3.3. vītņstobra šaujamieroča klasifikāciju (kategoriju), ieroča veidu, sēriju un numuru, marku (sistēmu), modeli, kalibru, izgatavošanas gadu un sastāvdaļu numurus.

3. Šo noteikumu [2. punktā](https://likumi.lv/ta/id/271103#p2) minētā persona kontrolšāvienu izdarīšanai iesniedz tikai lietošanas kārtībā esošu vītņstobra šaujamieroci.

4. Valsts policija, saņemot šo noteikumu 2.3. apakšpunktā minēto iesniegumu un vītņstobra šaujamieroci, iesniedzēja klātbūtnē:

4.1. veic iesniegtā vītņstobra šaujamieroča apskati un iesniegumā norāda konstatētos vītņstobra šaujamieroča virsbūves vizuālos defektus;

4.2. pārbauda, vai iesniegumā norādītā informācija atbilst vītņstobra šaujamieroča marķējumā un attiecīgajā ieroča atļaujā (izņemot valsts un pašvaldību iestādes, kurām tiesības iegādāties, glabāt un savā darbībā izmantot ieročus piešķirtas saskaņā ar likumu) norādītajai informācijai;

4.3. iesniegumā izdara ierakstu par vītņstobra šaujamieroča saņemšanu.

5. Pēc šo noteikumu 4. punktā minēto darbību veikšanas Valsts policija izsniedz šo noteikumu [2. punktā](https://likumi.lv/ta/id/271103#p2) minētajai personai iesnieguma kopiju.

6. Ja netiek uzrādīti vai iesniegti šo noteikumu [2. punktā](https://likumi.lv/ta/id/271103#p2) minētie dokumenti vai tiek konstatēta sniegto ziņu neatbilstība, vītņstobra šaujamieroci kontrolšāvienu izdarīšanai nepieņem un atsaka izdarīt kontrolšāvienus līdz konstatēto neatbilstību novēršanai.

7. Valsts policija kontrolšāvienus izdara 30 dienu laikā pēc šo noteikumu 2.3. apakšpunktā minētā iesnieguma un vītņstobra šaujamieroča saņemšanas.

8. Izņēmuma gadījumā kontrolšāvienus izdara:

8.1. pieteiktās darbdienas laikā – ar fiziskās personas iesniegto šaujamieroci, ja fiziskā persona ir pieteikusies iepriekš;

8.2. dienā, kas noteikta saskaņā ar pušu iepriekšēju vienošanos, – ar Iekšlietu ministrijas sistēmas iestādes, Latvijas Bankas Aizsardzības pārvaldes, Nodrošinājuma valsts aģentūras, Valsts ieņēmumu dienesta, Ieslodzījuma vietu pārvaldes, Korupcijas novēršanas un apkarošanas biroja, pašvaldības policijas un ostas policijas, kā arī valsts un pašvaldības izglītības iestādes iesniegto šaujamieroci.

9. Pēc kontrolšāvienu izdarīšanas Valsts policija:

9.1. iekļauj Ieroču reģistrā ziņas par izdarītajiem kontrolšāvieniem;

9.2. iekļauj pēc kontrolšāvieniem iegūtās lodes un čaulas ložu un čaulu kontrolkolekcijā;

9.3. atdod iesniedzējam vītņstobra šaujamieroci, kas tika iesniegts kontrolšāvienu izdarīšanai;

9.4. izsniedz iesniedzējam izziņu par kontrolšāvienu izdarīšanu ar vītņstobra šaujamieroci.

10. Iesniedzējs vītņstobra šaujamieroča saņemšanu apliecina ar parakstu šo noteikumu 2.3. apakšpunktā minētajā iesniegumā.

11. Par kontrolšāvienu izdarīšanu ar vītņstobra šaujamieroci maksājama valsts nodeva 73,50 *euro* apmērā. Valsts nodevu samaksā pirms šaujamieroča iesniegšanas kontrolšāvienu izdarīšanai.

12. Valsts nodevu maksā ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus [Maksājumu pakalpojumu un elektroniskās naudas likuma](https://likumi.lv/ta/id/206634-maksajumu-pakalpojumu-un-elektroniskas-naudas-likums) izpratnē.

13. No valsts nodevas samaksas ir atbrīvotas šo noteikumu 8.2. apakšpunktā minētās iestādes.

Ministru prezidents A. K. Kariņš

Iekšlietu ministrs S. Ģirģens